CELEX: 32017D1395
Language: da
Date: 2017-07-26 00:00:00
Title: Kommissionens afgørelse (EU, Euratom) 2017/1395 af 26. juli 2017 om udpegning af to medlemmer af Udvalget af Uafhængige Fremtrædende Personer, der er nedsat ved artikel 11 i Europa-Parlamentets og Rådets forordning (EU, Euratom) nr. 1141/2014 om statut for og finansiering af europæiske politiske partier og europæiske politiske fonde

28.7.2017   
            
            
               DA
            
            
               Den Europæiske Unions Tidende
            
            
               L 197/6
            
         KOMMISSIONENS AFGØRELSE (EU, Euratom) 2017/1395
   af 26. juli 2017
   om udpegning af to medlemmer af Udvalget af Uafhængige Fremtrædende Personer, der er nedsat ved artikel 11 i Europa-Parlamentets og Rådets forordning (EU, Euratom) nr. 1141/2014 om statut for og finansiering af europæiske politiske partier og europæiske politiske fonde
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde, særlig artikel 224,
   under henvisning til traktaten om oprettelse af Det Europæiske Atomenergifællesskab, særlig artikel 106A,
   under henvisning til Europa-Parlamentets og Rådets forordning (EU, Euratom) nr. 1141/2014 af 22. oktober 2014 om statut for og finansiering af europæiske politiske partier og europæiske politiske fonde (1), særlig artikel 11, stk. 1, og
   ud fra følgende betragtninger:
   
               (1)
            
            
               Forordning (EU, Euratom) nr. 1141/2014 foreskriver, at begge typer enheder i deres programmer og deres aktiviteter som betingelse for deres registrering skal respektere de værdier, som Unionen bygger på, som udtrykt i artikel 2 i traktaten om Den Europæiske Union, nemlig respekt for den menneskelige værdighed, frihed, demokrati, ligestilling, retsstaten og respekt for menneskerettighederne, herunder rettigheder for personer, der tilhører mindretal.
            
         
               (2)
            
            
               Når der opstår tvivl om, hvorvidt et parti eller en fond overholder dette krav i praksis, kan Europa-Parlamentet, Rådet eller Kommissionen anmode Myndigheden for Europæiske Politiske Partier og Europæiske Politiske Fonde om at undersøge situationen.
            
         
               (3)
            
            
               Før myndigheden træffer en afgørelse om, hvorvidt et parti eller en fond skal slettes fra registeret, skal myndigheden rådføre sig med et udvalg af uafhængige fremtrædende personer, som skal afgive udtalelse inden to måneder.
            
         
               (4)
            
            
               Der er ved artikel 11, stk. 1, i forordning (EU, Euratom) nr. 1141/2014 nedsat et udvalg af uafhængige fremtrædende personer.
            
         
               (5)
            
            
               I artikel 11, stk. 1, i forordning (EU, Euratom) nr. 1141/2014 fastsættes, at udvalget skal bestå af seks medlemmer, hvoraf Europa-Parlamentet, Rådet og Kommissionen hver udpeger to medlemmer —
            
         VEDTAGET DENNE AFGØRELSE:
   Artikel 1
   1.   Følgende udpeges som medlemmer af Udvalget af Uafhængige Fremtrædende Personer for udvalgets mandatperiode:
   
               —
            
            
               Meglena KUNEVA
            
         
               —
            
            
               António VITORINO.
            
         2.   Udpegningen er betinget af, at hvert indstillet medlem undertegner den erklæring om uafhængighed og fravær af interessekonflikter, der er knyttet som bilag til denne afgørelse.
   Artikel 2
   Denne afgørelse træder i kraft dagen efter offentliggørelsen i Den Europæiske Unions Tidende.
   
      Udfærdiget i Bruxelles, den 26. juli 2017.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 317 af 4.11.2014, s. 1.
   
      BILAG
      
         ERKLÆRING OM UAFHÆNGIGHED OG FRAVÆR AF INTERESSEKONFLIKTER
      
      Undertegnede, …, erklærer, at jeg er bekendt med artikel 11, stk. 1, i Europa-Parlamentets og Rådets forordning (EU, Euratom) nr. 1141/2014 om statut for og finansiering af europæiske politiske partier og europæiske politiske fonde og vil varetage hvervet som medlem af Udvalget af Uafhængige Fremtrædende Personer i fuld uafhængighed og i fuld overensstemmelse med bestemmelserne i nævnte forordning. Jeg vil hverken søge eller tage imod instrukser fra nogen institution eller regering eller fra noget andet organ, kontor eller agentur. Jeg vil afholde mig fra enhver handling, som er i modstrid med karakteren af mit hverv. Jeg erklærer, at jeg efter min bedste overbevisning ikke har nogen interessekonflikter. Der er tale om en interessekonflikt, når en upartisk og objektiv varetagelse af hvervet som medlem af Udvalget af Uafhængige Fremtrædende Personer bringes i fare af familiemæssige, personlige, politiske, nationale, filosofiske, religiøse eller økonomiske grunde eller ethvert andet interessefællesskab med en potentiel modtager. Jeg erklærer navnlig, at jeg ikke er medlem af Europa-Parlamentet, Rådet eller Kommissionen. Jeg er ikke valgt til nogen politisk forsamling. Jeg er hverken ansat som tjenestemand eller øvrig ansat i Den Europæiske Union. Jeg er hverken nuværende eller tidligere ansat i et europæisk politisk parti eller en europæisk politisk fond.
      Udfærdiget i …
      [DATO + UNDERSKRIFT fra medlemmet af Udvalget af Uafhængige Fremtrædende Personer]